钦定古今图书集成/明伦汇编/家范典/第040卷 > 《与长子受之》前人
## 钦定古今图书集成/明伦汇编/家范典/第040卷 > 《与长子受之》前人

早晚授业，请益随众例，不得怠慢。日间思索有疑，用
册子随手札记，候见质问，不得放过。所闻诲语。归安
下处，思省要切之言，逐日札记。“归日要看见好文字，
录取归来。”

不得自擅出入，与人往还。初到，问先生有合见者见
之，不合见，则不必往，人来相见，亦启禀，然后往报之。
此外不得出入一步。居处须是居敬，不得倨肆惰慢。
言语须要谛当，不得戏笑喧哗。

凡事谦恭，不得尚气陵人，自取耻辱。

不得饮酒，荒思废业。亦恐言语差错，失己忤人。尤当
深戒。不可言人过恶，及说人家长短是非。有来告者，
亦勿酬答于先生之前。尤不可说同学之短。

“交游之间，尤当审择。虽是同学，亦不可无亲疏之辨。
此皆当请于先生，听其所教。大凡敦厚忠信，能文无
过者，益友也。其谄谀轻薄、傲慢亵狎，导人为恶者，损
友也。推此求之，亦自合见得五七分，更问以审之，百
无所失矣。但恐志趣卑凡，不能克以从善，则益者不
期疏而日远，损者不期近而日亲。此须痛加检点而”
矫革之。不可荏苒渐习。自趋小人之域。如此则虽有
贤师长。亦无救拔自家处。

“见人嘉言善行”，则敬慕而录纪之。见人好文字胜己
者，则借来熟看，或传录之而咨问之，思与之齐而后
已。〈不拘长少惟善是取〉

以上数条，切宜谨守。其所未及，亦可据此推广，大抵只是“勤谨” 二字。循之而上，有无限好事，吾虽未敢言，而窃为汝愿之；反之而下，有无限不好事，吾

虽不欲言，而未免为汝忧之也。盖汝若好学，在家足可读书作文，讲明义理，不待远离膝下，千里从师。汝既不能如此，即是自不好学，已无可望之理。然今遣汝者，恐汝在家，汨于俗务，不得专意。又父子之间，不欲昼夜督责，及无朋友闻见，故令汝一行。汝若到彼，能奋然勇为，力改故习，一味勤谨，则吾犹有望。不然“则徒劳费，只与在家一般。他日归来，又只是旧时伎俩人物。不知汝将何面目归见父母亲戚乡党故旧耶？念之念之！夙兴夜寐，无忝尔所生，在此一行，千万弩力。”

到婺州，先讨店权歇，泊定即盥栉，具刺去见吕正字，
初见便禀：“某以大人之命远来，亲依先生讲席之下，
礼合展拜，倘蒙收留，伏乞端受，便拜两拜，如未受，即
再致恳云未蒙纳拜，不胜惶恐。更望先生尊慈，特赐
容纳。况某于门下，自先祖父以来，事契深重，切望垂
允。”又再拜起问寒暄毕，又进言：“某晚学，小生久闻先
生德义道学之盛，今日幸得瞻拜，不胜慰幸。”坐定茶
毕，再起叙晚学无知大人遣来从学之意。“窃闻先生
至诚乐育，愿赐开允，使某得早晚亲炙，不胜幸甚。”又
云：“来时大人拜意，有书投纳。”即出书投之。又进说“大
人再令拜禀，限以地远，不得瞻拜郎中公几筵，今有
香一炷，令某拜献。今参拜之初，未敢遽请，容来日再
请门下令弟宣教，大人亦有书，并俟来日请见”面纳
揖退，略就坐，又揖起。如问他事，即随事应答。如问将
来宿食，即云“大人书中已具禀，更听尊旨。”至次日将
香再去，仍具刺，并以刺谒其弟，问看同居有几子，弟
皆见之，只问门下人可知也。见其兄弟皆拜，茶罢便
起，并禀昨日禀知，乞“诣灵筵瞻拜，更俟尊命。”如引入，
即诣灵前再拜焚香，又再拜讫，拜其兄弟两拜，进说：
“大人致问：昨闻郎中大夫奄弃明时，限以地远，不获
奔慰，不胜惨怆之私，令某拜禀，切望以时节哀为道，
自爱。”又再拜趋出。如问就学宿食去处，即说：“昨蒙谕，
潘丈教授许借安泊。大人之意，不敢以某久累其家，
恐两”不稳便，已自有书与之，只欲就其家借一空阔
房舍或近宅屋宇安下，不知尊意如何看，说如何。如
令相见，即借人同去，并问其兄弟几人并见之。如不
问，即且去，俟午间再去见问。此事见潘丈亦如此说。
大抵礼数务要恭谨详缓，不要张皇颠错。

何丈托问婺州寄居前辈有姜子方者，是李中书之
甥，在婺州住。建炎间曾从马殿院伸辟为抚喻司属
官，今其家有何子弟？

间见先生说，“吾问宗留守家子弟，闻多有在婺州者，
其家记录留守公事颇详，不知可托借得一本否？《墓
志》亦是曾侍中作，吕家必有本也。”